Plaasaanval: Karooboer in hospitaalDie polisie is op soek na twee mans wat Marais van der Merwe, ŉ boer van Middelburg in die Oos-Kaap, aangeval het. Kapt. Stefanie Smith, ŉ polisiewoordvoerder, het Maandag gesê Marais is Vrydagaand omstreeks by sy plaas, Dunblane, aangeval. “Marais het van die dorp af teruggekeer na sy plaashuis en is daar deur twee gewapende mans oorval toe hy sy motorhuis wou oopsluit,” het Smith gesê. Een van die mans het Marais met ŉ panga aangeval. Hy het beserings en snywonde aan sy liggaam en arms opgedoen. “Die verdagtes het sy selfoon, beursie en geld wat in sy kantoor was, gesteel. Hulle het hom daarna in ŉ voertuig gelaai en sowat 2km van sy huis af in ŉ veld gelos. Marais het bebloed na sy huis geloop, in sy voertuig geklim en na ‘n buurplaas gery om hulp te kry,” het Smith bygevoeg. Marais is na ŉ hospitaal in Middelburg geneem vir behandeling.